അഫ്ഗാനിലെ ഹിന്ദുക്കള്ക്കും സിഖുകാര്ക്കും ഇന്ത്യയിലെത്താന് സഹായം നല്കും അഫ്ഗാനിലെ ഇന്ത്യന് പൗരന്മാരുടെ സുരക്ഷ ഉറപ്പുവരുത്താന് നടപടി സ്വീകരിക്കുമെന്ന് കേന്ദ്രസര്ക്കാര് അഫ്ഗാനിസ്താനിലെ ഹിന്ദു, സിഖ് മതസ്ഥരുടെ പ്രതിനിധികളുമായി ബന്ധപ്പെട്ടുകൊണ്ടിരിക്കുകയാണെന്നും ഇവരില് ഇന്ത്യയിലെത്താന് തയാറുള്ളവര്ക്ക് സഹായം നല്കുമെന്നും കേന്ദ്ര വിദേശകാര്യ മന്ത്രാലയം. താലിബാന് കീഴടക്കിയ അഫ്ഗാനിസ്താനില് നിന്ന് പലായനം തുടരുന്ന സാഹചര്യത്തിലാണ് പ്രസ്താവന. അഫ്ഗാനിലെ ഇന്ത്യന് പൗരന്മാരുടെ സുരക്ഷ ഉറപ്പുവരുത്താന് നടപടി സ്വീകരിക്കുമെന്ന് വിദേശകാര്യ വക്താവ് അരിന്ദം ബാഗ്ചി മാധ്യമങ്ങളോട് പറഞ്ഞു. അഫ്ഗാനിലെ സാഹചര്യങ്ങള് അനുദിനം വഷളാവുകയാണ്. അവിടുത്തെ ഹിന്ദു, സിഖ് മതവിഭാഗങ്ങളുടെ പ്രതിനിധികളുമായി നിരന്തരമായി ബന്ധപ്പെട്ടു കൊണ്ടിരിക്കുകയാണ്. ഇവരില് ഇന്ത്യയിലേക്ക് വരാന് ആഗ്രഹിക്കുന്നവര്ക്ക് അതിനായി സഹായം നല്കും അദ്ദേഹം പറഞ്ഞു. ഇന്ത്യയുടെ വിവിധ പദ്ധതികളിലും പരസ്പരമുള്ള വികസന, വിദ്യാഭ്യാസ നേട്ടങ്ങളിലും പങ്കാളികളായ അഫ്ഗാനികളുണ്ട്. ഞങ്ങള് അവര്ക്കൊപ്പം നില്ക്കും. കാബൂള് വിമാനത്താവളത്തില് നിന്നുള്ള കമേഴ്സ്യല് വിമാനങ്ങളുടെ പ്രവര്ത്തനം താല്ക്കാലികമായി നിര്ത്തിയിരിക്കുകയാണ്. ഇത് ഇന്ത്യക്കാരെ തിരികെയെത്തിക്കുന്നതിനെ ബാധിച്ചു. വിമാനത്താവള പ്രവര്ത്തനം പൂര്വസ്ഥിതിയിലായാല് തിരികെയെത്തിക്കല് തുടരുമെന്നും അദ്ദേഹം വ്യക്തമാക്കി.